b'\n_START_ARTICLE_\nGeorge Grey\n_START_SECTION_\nNuoruus ja tutkimusmatkat\n_START_PARAGRAPH_\nGrey syntyi Lissabonissa vuonna 1812. H\xc3\xa4n oli everstiluutnantti George Greyn ja irlantilaisen Elizabeth Annen (o.s. Vignoles) ainoa poika. George Grey vanhempi kuoli kahdeksan p\xc3\xa4iv\xc3\xa4\xc3\xa4 ennen poikansa syntym\xc3\xa4\xc3\xa4 Badajozin taistelussa, joka k\xc3\xa4ytiin Napoleonin joukkoja vastaan. Vuonna 1820 George Grey p\xc3\xa4\xc3\xa4si sis\xc3\xa4oppilaitokseen Guildfordiin. H\xc3\xa4n karkasi kuitenkin koulusta, ja vuonna 1826 h\xc3\xa4n kirjautui Sandhurstin Royal Military Collegeen (joka tunnetaan nykyisin nimell\xc3\xa4 Sandhurstin kuninkaallinen sotakorkeakoulu). Tammikuussa 1830 Grey liittyi Irlannissa sijainneeseen 83. rykmenttiin. H\xc3\xa4net korotettiin luutnantiksi vuonna 1833, ja kolme vuotta my\xc3\xb6hemmin h\xc3\xa4n l\xc3\xa4hti Irlannista. Grey oli kiinnostunut armeijaa enemm\xc3\xa4n tutkimusmatkoista Charles Sturtin matkojen j\xc3\xa4lkeen ja tarjoutui Colonial Officelle johtamaan retkikuntaa luoteiseen Australiaan._NEWLINE_Grey teki kaksi tutkimusmatkaa L\xc3\xa4nsi-Australiaan vuosina 1837 ja 1839, toisen Hanover Bayhin ja toisen Shark Bayhin. Tutkimusretket olivat huonosti suunniteltuja ja toteutettuja; tuskin mit\xc3\xa4\xc3\xa4n maantieteellisesti merkitt\xc3\xa4v\xc3\xa4\xc3\xa4 l\xc3\xb6ytyi. Ensimm\xc3\xa4isell\xc3\xa4 retkell\xc3\xa4 Grey ampui aboriginaalin, joka oli haavoittanut Greyt\xc3\xa4 keih\xc3\xa4\xc3\xa4ll\xc3\xa4. Toisella retkell\xc3\xa4 seurue haaksirikkoutui ja h\xc3\xa4din tuskin selvisi hengiss\xc3\xa4 takaisin Perthiin. Grey kiinnostui alkuper\xc3\xa4iskansojen kulttuureista ja kirjoitti paperin, jossa h\xc3\xa4n esitteli teoriansa kulttuurisesta assimilaatiosta. H\xc3\xa4n kirjoitti raportissaan Vocabulary of the Dialects spoken by the Aboriginal Races of South-Western Australia, ett\xc3\xa4 ainoa keino est\xc3\xa4\xc3\xa4 aboriginaalien h\xc3\xa4vi\xc3\xa4minen on heid\xc3\xa4n vieroittaminen omasta kulttuuristaan kristityiksi ja brittil\xc3\xa4isen lain piiriin. Vuonna 1840 Grey m\xc3\xa4\xc3\xa4r\xc3\xa4ttiin palaamaan Australiasta takaisin Englantiin. H\xc3\xa4n l\xc3\xa4hti vaimonsa Eliza Lucyn (o.s. Spencer) kanssa Albanyst\xc3\xa4 maaliskuussa, ja he saapuivat Englantiin syyskuussa.\n_START_SECTION_\nUra kuvern\xc3\xb6\xc3\xb6rin\xc3\xa4\n_START_PARAGRAPH_\nLokakuussa Grey suostui ottamaan vastaan Etel\xc3\xa4-Australian kuvern\xc3\xb6\xc3\xb6rin viran. Pian t\xc3\xa4m\xc3\xa4n j\xc3\xa4lkeen h\xc3\xa4n kuuli, ett\xc3\xa4 Etel\xc3\xa4-Australian siirtokunta oli k\xc3\xa4yt\xc3\xa4nn\xc3\xb6ss\xc3\xa4 konkurssissa. H\xc3\xa4n onnistui elvytt\xc3\xa4m\xc3\xa4\xc3\xa4n siirtokunnan talouden, mutta ei onnistunut hoitamaan vaikeita rotuongelmia, joita esiintyi alueella. Grey nimitettiin Uuden-Seelannin kuvern\xc3\xb6\xc3\xb6riksi vuonna 1845, ja h\xc3\xa4n kohtasi siell\xc3\xa4 samat ongelmat kuin Etel\xc3\xa4-Australiassakin. H\xc3\xa4n sai k\xc3\xa4ytt\xc3\xb6\xc3\xb6ns\xc3\xa4 kuitenkin enemm\xc3\xa4n varoja ja joukkoja kuin edelt\xc3\xa4j\xc3\xa4ns\xc3\xa4 Robert FitzRoy. Grey onnistuikin kukistamaan maorien kapinat Bay of Islandsin alueella ja Wellingtonin l\xc3\xa4hist\xc3\xb6ll\xc3\xa4. H\xc3\xa4nt\xc3\xa4 arvostettiin Englannissa, ja h\xc3\xa4n sai ritarin arvon 1848. Uusiseelantilaiset pitiv\xc3\xa4t h\xc3\xa4nt\xc3\xa4 kuitenkin tyrannina, ja h\xc3\xa4n joutui lopulta eroamaan 1853._NEWLINE_Kes\xc3\xa4kuussa 1854 Grey nimitettiin Kapmaan kuvern\xc3\xb6\xc3\xb6riksi. H\xc3\xa4nen tavoitteenaan oli lopettaa xhosien sodat ja tuoda Kapmaan ja Natalin rajaseudulla olevat heimot siirtomaahallinnon alaisuuteen. Lis\xc3\xa4ksi h\xc3\xa4nen lopullinen p\xc3\xa4\xc3\xa4m\xc3\xa4\xc3\xa4r\xc3\xa4ns\xc3\xa4 oli yhdist\xc3\xa4\xc3\xa4 koko Etel\xc3\xa4-Afrikka._NEWLINE_Greyn vaikeuksissa ollut avioliitto kariutui er\xc3\xa4\xc3\xa4ll\xc3\xa4 merimatkalla Englannista Etel\xc3\xa4-Afrikkaan, kun Eliza aloitti romanttisen suhteen Sir Henry Keppelin kanssa. Grey j\xc3\xa4tti Elizan maihin Rio de Janeirossa eik\xc3\xa4 solminut sovintoa h\xc3\xa4nen kanssaan 36 vuoteen._NEWLINE_Grey j\xc3\xa4tti Kapmaan vuonna syyskuussa 1861 ja palasi seuraavassa kuussa Uuden-Seelannin kuvern\xc3\xb6\xc3\xb6riksi. Colonial Office toivoi, ett\xc3\xa4 h\xc3\xa4n onnistuisi tuomaan rauhan maorien kanssa. Grey ep\xc3\xa4onnistui ja toinen Tarakani-sota alkoi 1863. Sen j\xc3\xa4lkeen kun Grey oli kukistanut Tarakani-kapinalliset, h\xc3\xa4n p\xc3\xa4\xc3\xa4tti vallata Waikaton, joka oli maorien kuningashankkeen K\xc4\xabngitangan keskus. Grey ajoi maorikuninkaan ja h\xc3\xa4nen seuraajansa pois mailtaan, jotka Grey takavarikoi vuonna 1864. Seuraavana vuonna brittihallinto halusi vet\xc3\xa4\xc3\xa4 omat joukkonsa pois Uudesta-Seelannista. Grey tiesi, ett\xc3\xa4 siirtokuntien oma armeija ei ollut viel\xc3\xa4 tarpeeksi voimakas, ja h\xc3\xa4n kielt\xc3\xa4ytyi tottelemasta k\xc3\xa4sky\xc3\xa4 vet\xc3\xa4yty\xc3\xa4. Grey syrj\xc3\xa4ytettiin kuvern\xc3\xb6\xc3\xb6rin paikalta 1868.\n_START_SECTION_\nUuden-Seelannin p\xc3\xa4\xc3\xa4ministerin\xc3\xa4\n_START_PARAGRAPH_\nGrey palasi Englantiin 1869 ja pyrki parlamenttiin, mutta ei p\xc3\xa4\xc3\xa4ssyt sinne. H\xc3\xa4n muutti Uuteen-Seelantiin 1870 ja vet\xc3\xa4ytyi el\xc3\xa4kkeelle Kawau Islandille.  H\xc3\xa4n palasi politiikkaan 1874, kun h\xc3\xa4nen asettamansa maakuntahallintoa oltiin lopettamassa. Grey valittiin vuonna 1875 Aucklandin maakunnan johtoon ja Uuden-Seelannin parlamenttiin. H\xc3\xa4n istui parlamentissa kahdenkymmenen vuoden ajan ja toimi p\xc3\xa4\xc3\xa4ministerin\xc3\xa4 1877\xe2\x80\x931879. Greyn p\xc3\xa4\xc3\xa4ministerikausi oli vaikea, sill\xc3\xa4 h\xc3\xa4nen ideansa n\xc3\xa4htiin liian radikaaleina, h\xc3\xa4n ei onnistunut tukemaan lakialoitteita eik\xc3\xa4 saanut miss\xc3\xa4\xc3\xa4n vaiheessa kunnollista puoluetukea._NEWLINE_Grey j\xc3\xa4tti Uuden-Seelannin ja palasi Lontooseen vuonna 1894. H\xc3\xa4n kuoli 19. syyskuuta 1898, ja h\xc3\xa4net haudattin St Paulin katedraaliin. H\xc3\xa4nen mukaansa on nimetty monia paikkoja, kuten Uuden-Seelannin Grey-joki ja siten ep\xc3\xa4suorasti sen suulla sijaitseva Greymouthin kaupunki. Greyn kirjalliseen tuotantoon kuuluu teoksia Australian alkuper\xc3\xa4iskansojen kielist\xc3\xa4, tutkimusmatkoista L\xc3\xa4nsi-Australiassa ja maorien kulttuurista.'